Diari Oficial de la Generalitat Valenciana


Sumari del DOGV 8201, del 29-12-2017 (2017/12216)

RESOLUCIÓ de 28 de desembre de 2016, de la presidenta de l'Institut Valencià d'Atenció Social i Sanitària (IVASS), per mitjà de la qual es dóna publicitat a l'acord del Consell de Direcció de l'entitat adoptat el dia 18 de desembre de 2017 per la qual es va aprovar l'oferta d'ocupació pública per al 2017.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8201

Data del DOGV
:   29-12-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/12975


Data del document
:   28-12-2016

Organisme emissor
:   Institut Valencià d'Atenció Social i Sanitaria

Tipus de document
:   Resolució

Correcció d'errades

 Descriptors 

:   * concurs administratiu

RESOLUCIÓ de 28 de desembre de 2016, de la presidenta de l'Institut Valencià d'Atenció Social i Sanitària (IVASS), per mitjà de la qual es dóna publicitat a l'acord del Consell de Direcció de l'entitat adoptat el dia 18 de desembre de 2017 per la qual es va aprovar l'oferta d'ocupació pública per al 2017. [2017/12625]  
Des de 1995 no s'han efectuat processos selectius per a l'ingrés en llocs de treball de l'actual Institut Valencià d'Atenció Social i Sanitària (IVASS), que poguera entendre's que tingueren els requisits d'igualtat, mèrit, capacitat i publicitat exigibles en dret.  
Com a conseqüència d'això, més del seixanta per cent de la plantilla personal no és fixa a pesar d'acumular molts anys d'antiguitat en la majoria dels casos. És per això que és urgent reduir la situació de precarietat del personal de l'organisme i iniciar processos graduals de consolidació de l'ocupació, dins dels límits establits per la normativa aplicable.  
L'article 36 de la Llei de pressupostos de la Generalitat per a l'exercici 2017 (Llei 14/2016, de 30 de desembre), la qual reprodueix la preceptiva limitació de la corresponent Llei de pressupostos de l'Estat, limita la incorporació de nou personal per mitjà de processos de selecció a una taxa de reposició d'efectius calculada sobre les baixes produïdes en l'exercici anterior, distinta segons el sector d'activitat, i és del 100 per 100 en el cas de places de personal que presta assistència directa als usuaris de serveis socials (apartat 1.i), respectant en tot cas les disponibilitats pressupostàries del capítol I del pressupost de despeses.   
  
Els criteris per al càlcul de l'esmentada taxa són els definits en l'apartat 2 de l'article 1 de la Llei 3/2017, de 27 de juny, de pressupostos generals de l'Estat, segons el qual no computaran dins del límit màxim de places les que es convoquen per a la seua provisió per mitjà de processos de promoció interna.  
Finalment, i en compliment del que disposa article 8 del conveni col·lectiu aplicable al personal laboral de l'IVASS, aquesta oferta d'ocupació pública ha sigut objecte de negociació en la seua Comissió d'Interpretació, Vigilància i Estudi (CIVE).  
Per tot això, en virtut de les competències que li atribueix l'article 6.f del Reglament d'organització i funcionament de l'Institut Valencià d'Atenció Social i Sanitària (IVASS), aprovat pel Decret 7/2013, de 4 de gener (DOCV 6937, 07.01.2013), el Consell de Direcció de l'IVASS, en la sessió ordinària del dia 18 de desembre de 2017, va adoptar l'acord següent:  
  
1. Aprovació de l'oferta d'ocupació pública  
S'aprova l'oferta d'ocupació pública de 2017 per a seleccionar personal de l'Institut Valencià d'Acció Social-Sanitària (IVASS), en els termes que estableix aquest acord.  
  
2. Contingut de l'oferta d'ocupació  
a) L'oferta d'ocupació pública que s'aprova està constituïda per places vacants i dotades econòmicament en el pressupost de la Generalitat per a aquest exercici.  
b) El total de l'oferta ascendeix a quatre places de naturalesa laboral distribuïdes de la manera següent:  
  
Categoria Torn lliure Promoció   
interna Torn de diversitat funcional Total  
Fisioterapeuta 3 2 1 6  
  
  
  
3. Procediment de selecció  
Els procediments que es convoquen en execució de l'oferta adoptaran el sistema de concurs oposició i el contingut de les proves tindrà relació amb els procediments, tasques i funcions habituals dels llocs objecte de cada convocatòria. En la fase de concurs es valorarà, entre altres mèrits, el temps de serveis prestats en l'IVASS en els llocs de treball objecte de la convocatòria.  
4. Promoció interna  
Les convocatòries de promoció interna de les categories que s'ofereixen s'obriran al personal laboral fix de l'IVASS amb els tres tipus de procedència següents:  
a) El personal que pertanga a una categoria del grup de classificació immediatament inferior al de les places convocades, i que estiga dins del mateix itinerari professional (promoció interna vertical).  
  
b) El personal que pertanga a una altra categoria del mateix grup de classificació professional (promoció interna horitzontal).  
c) El personal que pertanga a una categoria d'un grup de titulació immediatament inferior al de les places convocades, i que no estiga dins del mateix itinerari professional (promoció interna mixta).  
Les convocatòries de promoció interna determinaran en cada cas quines proves o de quines matèries quedarà exempt el personal que hi participe a través de cada una d'aquestes modalitats de promoció interna, sempre que es tracte de coneixements que es puguen considerar suficientment acreditats.  
  
5. Cessament del personal laboral temporal i indefinit no fix que no siga seleccionat  
El personal laboral temporal i l'indefinit no fix que ocupe llocs de treball de les categories que s'ofereixen podran ser cessats i podrà ser extingida la seua relació laboral amb IVASS si la plaça que ocupa resulta adjudicada, a través dels procediments que es convoquen, al personal fix o als que hagueren superat els respectius processos selectius.  
  
  
6. Convocatòries i termini de desenvolupament de l'oferta  
De conformitat amb el que disposa l'article 70, del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, es convocaran i es resoldran els processos selectius corresponents a l'oferta d'ocupació pública que s'aprova en el termini improrrogable de tres anys des de la publicació d'aquesta oferta en el Diari Oficial de la Comunitat Valenciana.  
  
  
7. Desenvolupament dels processos selectius per a persones amb diversitat funcional  
Les proves selectives destinades a persones amb diversitat funcional tindran idèntic contingut que les establides per a la resta de les persones aspirants, sense perjudici de les adaptacions i els ajustos raonables necessaris de temps i mitjans per a la seua realització, per a assegurar que les persones amb diversitat funcional hi participen en condicions d'igualtat.  
  
8. Mesures per a promoure la igualtat de gènere  
Les convocatòries hauran d'incloure com a primer criteri de desempat la resolució en favor del sexe que estiguera infrarepresentat dins del col·lectiu de persones que formen part de la categoria objecte de la convocatòria.  
  
9. Facultats d'aplicació i execució  
S'autoritza la persona titular de la Direcció General de l'IVASS per a l'aplicació i execució d'aquesta oferta d'ocupació.  
  
La present resolució tindrà els efectes que procedisquen d'acord a les seues característiques i naturalesa a partir de l'endemà al de la seua publicació i contra la mateixa, que esgota la via administrativa, podrà interposar-se recurs contenciós-administratiu en el termini de dos mesos, a explicar des de l'endemà al de la publicació. Potestativament, es podrà interposar recurs de reposició en el termini d'un mes, a explicar des de l'endemà al de la publicació, davant l'òrgan que l'ha dictat.  
  
  
València, 28 de desembre de 2017.- La vicepresidenta del Consell, consellera d'Igualtat i Polítiques Inclusives i presidenta de l'IVASS: Mónica Oltra Jarque.